title: لفلسفة
text: لفلسفة (ب ليونانية φιλοσοφία، ؤ كتقرا فيلوصوفيا، وكاتعني حب لحكمة)  هي دراسة ديال لأسئلة لأساسية ديال لوجود، لمعرفة، لأخلاق، لمنطق، لعقل، و لوغة. هاد لأسئلة غالبا كاتكون على شكل پروبليمات  لي خاصك تحلهم. أول واحد لي يمكن ستعمل لمصطلح ديال فلسفة هو ڤيطاغورس (لي عاش تقريبا ما بين 570 و 475 قبل لميلاد).
  
  لمناهج ديال لفلسفة فيها لإستجواب سقراطي، لمنهج سقراطي، ديالكتيك، و تقديم لمنهجي.
  
  لأسئلة لفلسفية لكلاسيكية ممكن تكون شي حاجة بحال: "واش ممكن نعرفو؟" ايلا كان لجواب اه "واش ممكن نتأكدو؟"
  
  لفلاسفة كايطرحو بزاف ديال لأسئلة لخرا لي متعلقة ب لواقع، متلا: "واش كاينا شي طريقة لي باش نعيشو لماكسيموم د لحياة؟"، "واش ممكن تسما انسان مزيان ايلا قدرتي دير حاجة خايبة بلا ما يعرف تا شي واحد؟"، "واش ناس عندهم حرية لإرادة؟".
  
  شحال هادي، لفلسفة كانت كاتشمل ݣاع لأنواع ديال لمعرفة. من أرسطو حتال لقرن 19، كانت لفلسفة طبيعية فيها علم لفلك، طب، و لفيزيك. متلا، اسحاق نيوتن كتب واحد لكتاب ف 1687 سميتو لمبادئ رياضية د لفلسفة طبيعية. هاد لكتاب من بعد تكلاسا مع لكتوبا د لفيزيك.
  ف لقرن 19، فاش ولاّ رّوشرش سيونتيفيك كتير فهاد لفروع ديال لفلسفة، بدات هاد لفروع كاتخصص، وشوية شوية بدات كاتنفاصل من لفلسفة. ليوم، تخصصات بحال لبسيكولوجي، سوسيولوجي، لسانيات، و ليكونومي، ولاو كولهم مستقلين على لفلسفة. من جهة خرا، كاينين شي نخصصات لي مازال قراب من لفلسفة، بحال لعلم، لفن، و سياسة. متلا، واش لجمال داتي ولا موضوعي؟ واش كاينين بزاف ديال لمناهج لعلمية ولا غير واحد؟ واش ليوتوپيا شي حاجة ممكنة ولا غير خيال ما يمكنش يتحقق؟
  
  مقدمة
  
  لمعرفة 
  مبدئيا، كلمة فلسفة كاتشير لأي مجموعة من لمعارف بهاد لمعنى، لفلسفة قريبة ل دين، لماط، لعلوم طبيعية، تعليم، و سياسة.
  
  تطور ديال لفلسفة 
  بزاف ديال لمناضرات لفلسفية لي بدات ف قديم زمان مازال كاتعاود ليوم. لفيلسوف نݣليزي كولين ماكݣن (1933) تايݣول بلي ما وقع حتا شي تقدم فلسفي فهاد لمدة كاملة. لفيلسوف لأسترالي ديفيد تشالمرز (2013) من جهة خرا تيشوف بلي لفلسفة تقدمات بنفس لوتيرة ديال تقدم ديال لعلم. فلاسفة خرين بحال بروور (2011) تايݣولو بلي لمقياس ديال تقدم أصلا ماشي صحيح باش نحكمو بيه على نشاط لفلسفي.
  
  نضرة تاريخية 
  بمعنى عام، لفلسفة مرتابطة ب لحكمة، تقافة، و لبحت على لمعرفة. بهاد لمعنى، ݣاع تقافات و لمجتمعات كايسولو أسئلة فلسفية، بحال: "كيفاش نقدرو نعيشو؟" و "شنو هي طبيعة ديال لحقيقة؟".
  
  لفلسفة لغربية 
  
  لفلسفة لغربية هي تقاليد لفلسفية ديال لعالم لغربي. تاريخ ديالها كايرجع ل عهد لفلاسفة لي قبل سقراط، لي كانو أكتيڤ ف ليونان ف لقرن 6 قبل لميلاد، بحال طاليس و ڤيتاغورس.
  
  لفلسفة لغربية ممكن تقسم ل 3 د لأنواع
   لفلسفة لقديمة: ديال رومان و ليونان
   لفلسفة ديال لعصور لوسطى: لي مبازيا على لمسيحية
   لفلسفة لمعاصرة
  
  لفترة لقديمة 
  لمعرفة ديالنا ب لعصور لقديمة بدات معا طاليس ف لقرن 6 قبل لميلاد، واخا لمعرفة ديالنا عموما ب لفلاسفة لي قبل سقراط قليلة. لفترة لقديمة كانت محكومة من لفلاسفة ديال ليونان، لي كانو تأنسپيراو بزاف من لأفكار ديال سقراط. واحد من هاد لفلاسفة لي معروفين هو أفلاطون، لي دار لأكاديمية، و تلميد ديالو أرسطو  لي دار لمدرسة لمشّائية. كانو مدارس فلسفية خرا بحال تشاؤمية، رّواقية، شكوكية، و لأبيقورية.
  
  لمواضيع لي كانو كايناقشوها ليونان كانت متنوعة: متلا، لميتافيزيكس، علم لفلك، لمنطق و لمعرفة.
  
  مع صعود ديال لإمبراطورية رومانية، حتى لفلسفة ليونانية ولا عندها دور كبير عند لفلاسفة رومان بحال سيسيرو و سينيكا.
  
  لفترة ديال لعصور لوسطى 
  لفلسفة ديال لعصور لوسطى (بين لقرن 15 و 16) هي لفترة لي جات بعدما طاحت لإمبراطورية رومانية لغربية، و لي بدات كاتنتاشر فيها لمسيحية بقوة، ولكن بقا واحد شوية ديال لأفكار ليونانية و رومانية. دي پروبليم بحال لوجود، طبيعة ديال الله، طبيعة ديال لإيمان و لمنطق، لميتافيزيكس، و معضلة شر كانو كايتناقشو ف ديك لوقت. بعض لمفكرين لي كانو فديك لوقت سان أوݣستين، طوما لأكويني، روجر باكون، و بوطيوس. هاد لفلاسفة كانو كيعتابرو لفلسفة ديالهم واحد لحاجة لي كاتعاون لإيمان (ancilla theologiae)، و ب تالي حاولو أنهم يوفقو ما بين لفلسفة و تأويل ديالهم ل نص ديني. هاد لفترة عرفات تطور ديال لفلسفة لمدرسية، لي هي واحد لميطود كاتقرّا ف لجامعات، وكاتستعمل لمناهج دينية لمسيحية ف تحليل نقدي. فعصر نهضة، بداو ناس كايرجعو ل نصوص لاتينية و رومانية لقديمة، و بانت لفلسفة لإنسانية.
  
  لفلسفة لمعاصرة 
  لفلسفة لمعاصرة بدات كاتبان ف لعالم لغربي مع مفكرين بحال طوماص هوبس و ريني ديكارط (1596-1650). مع تقدم ديال لعلوم طبيعية، لفلسفة لمعاصرة هتمّات ب أنها تطور واحد لأساس منطقي و علماني ديال لمعرفة، وتبعد من لبنيات تقليدية ديال سلطة، بحال دين، لفلسفة لمدرسية، و لكنيسة. من أكبر لفلاسفة لمعاصرين لمعروفين كاين: سپينوزا، لايبنيتس، لوك، هيوم، و كانط.
  
  لفلسفة ديال لقرن 19 تأنسپيرات من واحد لحركة لي كانت ف لقرن 18، ولي كاتسما "عصر لأنوار"، ولي كاتشمل فلاسفة بحال هيݣل، أشهر فيلسوف ديال لمتالية لألمانية، كيركݣارد لي ديڤالوپا لا باز ديال لوجودية، نيتش لي تشهر ب معاداة لمسيحية، دجون ستيوارت ميل لي روّج ل نفعية، و كارل ماركس لي طور لأسس ديال شيوعية. ف لقرن 20 وقعات واحد تفريقا بين لفلسفة تحليلية و لفلسفة لقارّية. و بانو بزاف ديال لمدارس فلسفية بحال لفينومينولوجيا، لوجودية، لوضعية لمنطقية، لبراݣماتية، و لإنعطاف لوغوي.
  
  لفلسفة ديال شرق لأوسط 
  
  لمنطقة ديال لهلال لخصيب، إيران و لمنطقة لعربية كانو مناطق لي بانت فيهم لفلسفة فوقت مبكر. وليوم هاد لمناطق كاملة محكومة ب تقافة لإسلامية.
  أول نوع ديال لفلسفة لي بان فمنطقة لهلال لحصيب كان متعلق ب شخص وتصرفات ديالو، وكيفا يقدر لواحد يتصرف بطريقة أخلاقية. هادشي نتاشر عبر حجّايات و أساطير و حكم. ف مصر لقديمة، هاد نصوص كانو معروفين ب "sebyat" لي كاتعني تعاليم. هاد تعاليم هوما لي خلاونا نفهمو لفلسفة لمصرية لقديمة. علم لفلك لبابلي حتا هو هضر على بزاف د لإفترضات فلسفية على لكون، ولي كان عندها تأتير على ليونان لقديمة. لفلسفة ليهودية و لمسيحية هوما فلسفات دينية لي بانت ف شرق لأوسط و أوروبا، ولي بجوج كايتشاركو ف مراجع قديمة بحال تاناخ و توحيد. لفلسفة لإيرانية قبل لإسلام بدات مع زرادشت، لي كان واحد من لولين لي هضرو على توحيد، وتنائية ديال لخير وشر. هاد لأفكار هي لي تأنسپيراو منها ديانات خرا بحال لمانوية، لمزدكية، و زورانية.
  بعد لغزوات لإسلامية، لفلسفة لإسلامية لقديمة طورات لفلسفة ليونانية بشكل جديد. لعصر دهبي ل لإسلام كان عندو تأتير على تطور تقافي ف أوروپا. لفلاسفة لي عاشو ف ديك لوقت بحال لكندي (لقرن 9) ، ابن سينا (980-1037)، و ابن رشد (لقرن 12) تأترو ب أرسطو. فلاسفة خرين بحال لغزالي كانو ضد أرسطو و لمناهج ديالو. لفلاسفة ديال ديك لوقت قدرو يطورو لمنهج تجريبي نضرية ديال لبصريات، و لفلسفة ديال لقانون. ابن خلدون كان واحد من أهم لفلاسفة ديال تاريخ فديك لوقت. ف إيران، عداد من لمدارس لفلسفية لإسلامية ستامرّات ف لخدمة ديالها، واخّا سالا لعصر دهبي ديال لإسلام. ف لقرن 19 و 20 بانت واحد "نهضة" ف لعالم ناطق ب لعربية، ولي أترات على لفكر لإسلامي ديال ليوم.
  
  لفلسفة لهندية 
  لفلسفة لهندية كاتشمل بزاف د تقاليد لفلسفية لي بانت ف لقارة لهندية من لقديم، لجينية و لبودية بانو ف لخّر ديال لفترة لڤيدية، و لهندوسية بانت من بعد واحد لمرحلة ديال لإندماج ديال بزّاف ديال تقاليد.
  
  عيون لكلام 
  
   
  معتقد
  مقالة ب جودة مابيهاش (تصنيف د إحصائيات لمينحة د 2023)